## La Filmoteca d’Estiu projecta ‘L’home elefant’ de David Lynch, en versió original en anglés amb subtítols en valencià

*** El cicle de cine a l’aire lliure organitzat per l’IVC se celebra fins al 30 d’agost en els jardins del Palau de la Música de València**

La Filmoteca d’Estiu projecta el dissabte 16 i el diumenge 17 d’agost, a les 22:30 hores, *L’home elefant* (1980), de David Lynch. Amb una duració de 125 minuts, la pel·lícula es projecta dins del cicle de quatre llargmetratges amb el qual la Filmoteca d’Estiu recorda el director nord-americà mort a Los Angeles el 15 de gener de 2025.

David Lynch (Montana, 1946-Los Angeles 2025) va ser una de les figures fonamentals del panorama cinematogràfic internacional des de finals de la dècada dels setanta del segle XX, per ser el creador d’una estètica pròpia i d’un univers narratiu tan transgressor com personal.

A més de *L’home elefant*, el cicle de la Filmoteca d’Estiu presenta altres tres títols destacats en la filmografia del cineasta estatunidenc: *Terciopelo azul* (1986), ja projectada, *Mulholland Drive* (2001), el 21 i 22 d’agost, i *Una historia verdadera* (2001), el 28, 29 i 30 d’agost. *L’home elefant* i *Mulholland Drive* es projecten en versió original amb subtítols en valencià.

*L’home elefant* (*The Elephant Man*, 1980) està basada en la història real de Joseph Merrick, un home amb una greu deformació física que va viure a Londres durant la segona mitat del segle XIX. Protagonitzada per John Hurt, Anthony Hopkins, Anne Bancroft i John Gielgud, la pel·lícula va ser un èxit crític i comercial, i va obtindre huit candidatures als Oscar, incloent-hi el premi a la millor pel·lícula.

Rodada en blanc i negre, *L’home elefant* és, però, una de les pel·lícules més convencionals de David Lynch, al tractar-se d’una pel·lícula d’època i un drama biogràfic encarregat pel còmic Mel Brooks en la seua faceta com a productor.

A finals del segle XIX, el doctor Frederick Treves descobrix, en un circ, un home anomenat John Merrick. Es tracta d’un ciutadà britànic amb el cap monstruosament deformat, que viu en una situació de constant humiliació i sofriment al ser exhibit diàriament com una atracció de fira.

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció s’inicia a les 22:30 hores i la taquilla s’obri a les 21:30 hores. La programació per dies i la venda d’entrades anticipades en línia estan disponibles en la web de l’IVC.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, a través de la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions.

Fecha: 15/08/2025